**ΔΕΛΤΙΟ ΤΥΠΟΥ**

**Σεμινάριο για το Δικαίωμα Πρόσβασης   
στη Δημόσια Πληροφορία και τη χρήση FOIA**

**Τετάρτη, 26.02.2020**

**11.00-15.00 | ΡΟΜΑΝΤΣΟ**

Το **Reporters United**, το [**Vouliwatch**](https://vouliwatch.gr/) και η[**ΕΕΛΛΑΚ**](https://eellak.ellak.gr/) οργανώνουμε την **Τετάρτη 26 Φεβρουαρίου** το 2ο σεμινάριο / πρακτικό εργαστήριο με θέμα το ευρωπαϊκά και συνταγματικά κατοχυρωμένο, αλλά παρεξηγημένο και παραμελημένο στη χώρα μας, **δικαίωμα πρόσβασης στη δημόσια πληροφορία**.

Στόχος της σειράς των σεμιναρίων είναι σταδιακά να δημιουργηθεί από τους δημοσιογράφους **ένα κύμα FOIAs** βάσει των οποίων θα απαιτηθούν στοιχεία, έγγραφα, πληροφορίες από το ελληνικό κράτος και την κυβέρνηση σε νευραλγικούς τομείς της δημόσιας ζωής.

Κεντρική ομιλήτρια θα είναι η **Stéphane Horel**, Γαλλίδα συγγραφέας και βραβευμένη ρεπόρτερ της **Le Monde**, με μεγάλη εμπειρία στην υποβολή αιτημάτων FOIAs, αιτημάτων που υπήρξαν καθοριστικά για τις έρευνες, τα ντοκιμαντέρ και τα βιβλία της με αντικείμενο το lobbying σε εθνικό και ευρωπαϊκό επίπεδο, τη χημική και φαρμακευτική βιομηχανία, τα φυτοφάρμακα, κ.α. Περισσότερα εδώ:

* [Βιογραφικό σημείωμα](http://www.stephanehorel.fr/a-propos/) (σκρoλάρετε για αγγλικά)
* [Νικήτρια του European Press Prize 2018 για τα Monsanto Papers](https://www.europeanpressprize.com/laureate/stephane-horel/)

Την ελληνική πτυχή του θέματος θα παρουσιάσουν εκπρόσωποι των τριών διοργανωτών: ο **Νικόλας Λεοντόπουλος** από το **Reporters United,** o **Στέφανος Λουκόπουλος** και **η Μαρία Ναθαναήλ** από το **Vouliwatch**, τη μοναδική ίσως οργάνωση στην Ελλάδα με [ιδιαιτέρως επιτυχημένη](https://vouliwatch.gr/actions/article/vouliwatch-vs-epitropi-eleghoy-tis-voylis-gia-ta-oikonomika-ton-kommaton-vol-2) δράση στην υποβολή FOIAs, και η **Δέσποινα Μητροπούλου** από την **ΕΕΛ/ΛΑΚ**, από τους πρώτους οργανισμούς στην Ελλάδα που έβαλε στη δημόσια ατζέντα τα ζητήματα ανοιχτότητας και διαφάνειας.

Το πρώτο σεμινάριο έγινε τον Ιανουάριο με βασική ομιλήτρια την **Helen Darbishire,** επικεφαλής της [**Access Info Europe**](http://www.access-info.org/), πρωτοπόρου οργάνωσης σε θέματα FOIA.

Τα σεμινάρια είναι δωρεάν για τους συμμετέχοντες και αυτοχρηματοδοτούμενα από τους οργανωτές. Η συμμετοχή είναι ανοιχτή σε οποιονδήποτε ενδιαφέρεται να παρακολουθήσει αλλά απαιτείται προεγγραφή στη φόρμα που υπάρχει [εδώ](https://ellak.gr/seminario-gia-to-dikeoma-prosvasis-sti-dimosia-pliroforia-ke-ti-chrisi-foia/).

Το πρόγραμμα του εργαστηρίου υπάρχει διαθέσιμο [εδώ](https://opengov.ellak.gr/wp-content/uploads/sites/10/2020/02/Πρόγραμμα-Εκδήλωσης-FOI-February.pdf).

***Σχετικά με το δικαίωμα πρόσβασης στη δημόσια πληροφορία & τα αιτήματα FOIA:***Τα αιτήματα FOΙ αποτελούν στη χώρα μας έννοια άγνωστη παρά την προοδευτική νομοθετική τους κατοχύρωση. Πέρα από δικαίωμα των πολιτών, τα αιτήματα FOI αποτελούν πολύ κρίσιμο δημοσιογραφικό εργαλείο (η σωστή λέξη είναι *όπλο*) το οποίο διεθνώς έχει οδηγήσει στην αποκάλυψη ζητημάτων δημοσίου συμφέροντος και κατ' επέκταση σε σημαντικές δημοσιογραφικές επιτυχίες.

***Λίγα λόγια τους διοργανωτές:***

Το **Reporters United** είναι ελληνικός μη κερδοσκοπικός οργανισμός για την ανάπτυξη του ερευνητικού ρεπορτάζ, την υποστήριξη και τη δικτύωση των Ελλήνων ρεπόρτερ με διεθνή δίκτυα και ΜΜΕ καθώς και την παραγωγή δημοσιογραφικών ερευνών.

Το **Vouliwatch** είναι μία ανεξάρτητη, μη κερδοσκοπική πρωτοβουλία ανοιχτής διακυβέρνησης, ενίσχυσης της διαφάνειας και της λογοδοσίας και προώθησης της δημοκρατικής συμμετοχής με τη βοήθεια της ψηφιακής τεχνολογίας. Μέσω του Vouliwatch οι πολίτες μπορούν να παρακολουθούν και να αξιολογούν το νομοθετικό και κοινοβουλευτικό έργο, με εύληπτο και απλοποιημένο τρόπο και να ασκούν πίεση και έλεγχο στους/ις εκλεγμένους/ες αντιπροσώπους τους.

Ο **Οργανισμός Ανοιχτών Τεχνολογιών (ΕΕΛΛΑΚ)** ιδρύθηκε το 2008, σήμερα έχει μετόχους 31 Πανεπιστήμια, Ερευνητικά Κέντρα και κοινωφελείς φορείς. Ο Οργανισμός Ανοιχτών Τεχνολογιών έχει ως κύριο στόχο να συμβάλλει στην ανοιχτότητα και ειδικότερα στην προώθηση και ανάπτυξη των Ανοιχτών Προτύπων, του Ελεύθερου Λογισμικού, του Ανοιχτού Περιεχομένου, των Ανοιχτών Δεδομένων και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα, των επιχειρήσεων και της Κοινωνικής Οικονομίας στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τις ανοιχτές τεχνολογίες.